KRONIK OM 911 KONSPIRATIONSTEORI, 20 ÅR EFTER.

PUBLISHED, SLIGHTLY EDITED, IN *BERLINGSKE* (COPENHAGEN) 10.9.2021 MED TITLEN

**KONSPIRATIONSTEORIER 20 ÅR EFTER: Det latterlige kan også være farligt, hvis man ikke tager det alvorligt**

[STEVEN.SAMPSON@SOC.LU.SE](mailto:STEVEN.SAMPSON@SOC.LU.SE)

**Af Steven Sampson, socialantropolog, professor emeritus, Lunds Universitet**

Angrebet på World Trade Center den 11. september markeres ikke bare af politikere og de efterladte. 20-års mærkedagen giver også 9/11-konspirationsteoretikere en mulighed for at få lidt opmærksomhed. Både i New York, men også på Rådhuspladsen i København, vil 911 ’Sandhedsbevægelsen’ være på gaden med opråb om at 9/11 var et ’inside job’. Ifølge ’Sandhedsbevægelsen’ var ødelæggelsen af World Trade Center (WTC), flyangrebet mod Pentagon bygningen, og flystyrtet i Pennsylvanien ikke udført af de19 Saudi-flykaprere fra Al-Qaeda, under ledelse af Osama bin Laden. Nej, det var et komplot udført af det amerikanske militære sikkerhedsapparat, måske hjulpet af den israelske Mossad. Den amerikanske regering skabte katastrofen for at starte deres ’war on terror’.

Sandhedsbevægelsen, også kaldt 911 Truth Movement eller ’truthers’, har været på banen næsten fra den dag WTC-angrebet fandt sted. De samledes i 2003 under web portalen [911truth.org](file:///C:\Users\soc-ssa\Work%20Folders\Documents\My%20Documents\1AATEXTSINPROGRESS\911kroniksept21\911truth.org) og de fik vind i sejlene med 2005 internet videoen [’Loose Change’](https://www.youtube.com/watch?v=xEZAXFbAnbA). Bevægelsen har flere små lokale grupper i USA og i Europa, også i Danmark med den nu pensionerede lektor i kemi, [Niels Harrit](https://www.facebook.com/Niels.Harrit.appreciation.society), som frontfigur.

911 var en ekstraordinære begivenhed. Det kræver en ligeså ekstraordinær forklaring. Forklaringer som ’oversete advarsler’, ’manglende koordinering’, og de 19 sølle flykapreres rene held er bare ikke tilstrækkelig. Fortællingen kræver en ægte skurk. Heller en tophemmelig amerikanske militær enhed, dirigeret af de onde neokonservative rådgivere omkring Bush, og hjulpet af israelske agenter i Pentagon og Mossad. Truthers’ projekt er at bevise dette ’inside job’ via deres ’research’.

Konspirationsuniverset er demokratisk. Derfor kan alle truthers lave [’research’](http://911research.wtc7.net/index.html): Man søger rundt på internettet og lægger op tekniske mysterier, photoshoppede images og slow-motion videos af især styrtende skyskrabere. Man beviser at sprængstof blev brugt til at ødelægge de 2 WTC-tårne. 911 var derfor en amerikansk-planlagt ’false flag operation’ som gav skylden til de stakkels 19 Saudier og bin Laden.

**Videnskabeligt bevis**

En del af disse truthers er aldrende universitetslærere samlede i foreningen [Scholars for 911Truth](http://911research.wtc7.net/essays/st911/index.html). En af dem, teologen David Griffin, har skrevet 11 bøger om 911-konspiration. Disse scholars skriver hvad der ligner fagbedømte artikler med fodnoter og referencer, trykt i deres eget truther tidsskrift, ’Journal of 911 Studies’. Da fagbedømmelsen foretages af ligesindede truthers kan de let henvise til sig selv som kilde.

Men akademikere vil også have anerkendelse. Så i 2009 publicerer kemilektor Niels Harrit og hans trutherkolleger en [artikel](https://www.google.com/url?sa=t&rct=j&q=&esrc=s&source=web&cd=&ved=2ahUKEwj-trPGje_yAhVws4sKHeubC2sQFnoECAIQAQ&url=https%3A%2F%2Fbenthamopen.com%2FDOWNLOAD-PDF%2FTOCPJ-2-7%2F&usg=AOvVaw0-5vVgUAuvoyabZ6icDfJ_) i et nystartet betalings tidsskrift. Her påstår de at der er rester af sprængstoffet nanotermit i WTC støv. Tidsskriftets redaktør går af i protest mod artiklen, og kritikkere har konstateret at disse partikler er ikke nanotermit men bare fragmenter af maling, rester fra en typisk kontorbrand. Trods dette bliver artiklen nu flittigt citeret som bevis… af andre truthers.

**Fløje og splittelse**

Truther ’research’ handler ikke bare om sprængstof placeret i WTC bygninger. Der er også truthers der mener at ingen fly ramte Pentagon bygningen (det var en raket), at heller ingen fly ramte jorden i Pennsylvania, at hijackers faktisk er i live, at telefonsamtaler fra flypassagerer til deres pårørende blev forfalskede, at der var mistænkelige salg af aktier lige før kapringen, og at ejeren af World Trade Center, Larry Silverstein, har ladet bygninger brænde for score forsikringssummen. En endnu mere ekstrem fløj, kaldt [’no planers’](https://www.dailymotion.com/video/x31fwd3), mener at heller ingen fly ramte WTC, andre igen siger at der var [laser stråling fra rummet](https://www.youtube.com/watch?v=9Wjev3VRigk) der gjorde det (’directed energy’ teorien).

Den mest aktive konspirationsgruppe er [Architects and Engineers for 911 Truth](https://www.ae911truth.org/), ledet af California arkitekten Richard Gage. I 2019 modtog Gages forening 800.000 dollars i bidrag fra sine 3000 medlemmer. Gage selv fik en årsindtægt på 86.000 dollars. Konspiration kan betale sig. Men som det er tilfældet med så mange kult-lignede grupper sker der mistænkeliggørelse og splittelse under overfladen. For en uge siden gik Gage pludselig ud af sin egen forening, og der går rygter om at [ekstreme kræfter](https://www.youtube.com/watch?v=dhbm7ylMhk8), dvs ’no planers, no hijackers’ ’no plane hit the Pentagon’ -folk har overtaget! Andre truthers begræder at de endnu én gang er blevet [miskrediteret.](https://adamfitzgerald-5924.medium.com/the-9-11-problem-62cab90d6084)

Alle disse påstande er blevet grundigt tilbagevist af ’debunkers’, som enten [misvisende eller rent opspind](http://911vids.blogspot.com/) (’bunk’ betyder nonsens på engelsk). Sammen med tekster og videos fra disse engagerede [anti-konspirationsaktivister](http://www.internationalskeptics.com/forums/forumdisplay.php?f=64), har det populærvidenskabelige blad, ’[Popular Mechanics](https://www.popularmechanics.com/military/a6384/debunking-911-myths-world-trade-center/)’, også gennemgået alle truthers’ påstande. Endelig er der flere videnskabelige rapporter fra den amerikanske regerings National Institute for Standards and Technology (NIST). [NIST undersøgelser](https://www.nist.gov/world-trade-center-investigation/study-faqs/wtc-investigation) beviser hvordan de 2 tårne faldt fra top til bund, stik modsat af sprængstof eksplosioner, som starter i bunden og er ledsaget af rytmiske boom-boom-boom lyde. NIST rapporten om nedstyrtning af den nærliggende [Bygning 7](https://www.nist.gov/news-events/news/2008/08/nist-wtc-7-investigation-finds-building-fires-caused-collapse), som ikke blev ramt af et fly, viser at den styrtede sammen på grund af brand. Der var faktisk brande i alle de omkringliggende bygninger den dag. Sandhedsbevægelsen kalder NIST rapporten løgn.

Debunking af konspirationsteorier har også fundet sted i Danmark. I 2011 udkom journalisten Ole Retsbos bog [’Konspiration’](https://bog.nu/titler/konspiration-ole-retsbo). Og så er Niels Harrits og hans tilhængeres påstande gang på gang blevet udfordret af det sobre [911facts.dk](https://www.facebook.com/911factsdk) ledet af Steen Svanholm og Claus Larsen.

Debunkerne kommer med hard facts og stærke argumenter. Men det er ikke ’the force of argument’ der vinder når man har at gøre med ’true believers’.

**Den manglende forklaring**

Der er nogle indlysende spørgsmål som truthers ikke har besvaret. Fx hvorfor vil den amerikanske regering dræbe 3000 af sin egne borgere for bagefter at føre krig *i Afghanistan*? Hvordan kunne man i al hemmelighed placerer så meget sprængstof i hele 3 bygninger? Hvordan kunne bygningerne sprænges på præcis det tidspunkt da flyene ramte bygningerne, en næsten overnaturlig form for militær præcision? Og hvad med sprængning af Bygning 7 otte timer senere? Skulle den sprænges i luften bare for at ødelægge belastende bevismaterialet som kontroludstyrer eller computerfiles? Kunne udstyret og harddisks ikke bare blive båret ud i et par papkasser under tumulten?

En konspiration består altid af både udåden og derefter cover-up. Hvordan kunne 911 konspirationen holdes hemmeligt i så mange år? Hvorfor har ikke en eneste person kommet frem og tilstået ’Jeg var med til at placere sprængstof’, ’Jeg kender nogen der var med i planlægningen’, ’Jeg har set et dokument’ ’Jeg har noget på samvittigheden som jeg bliver nødt til at tilstå’. Ikke en af de formodentlig hundredvis af håndlangere der måtte deltage i sådan en kompliceret operation har ytret sig. Truthers’ svar er, at der skal egentlig ikke så mange folk til at udføre udåden. Og så er alle deltagere selvfølgelig blevet dødstruet til tavshed. Hard to believe? Ikke hvis man er troende.

Konspirationsteori er blevet betegnet som en ’crippled epistemology’. Problemet er, at ’teori’ lyder videnskabelig. Men her har vi at gøre med tro. Folk kan tro på alt hvis det giver mening, og hvis de har støtte fra andre omkring dem. De kan også modstå selv de stærkeste modargumenter. Det sociale fællesskab trumfer logik. Truthers er først og fremmest et fællesskab, et ’Vi’. Man kan ikke bekæmpe fællesskabsfølelse med argumenter.

Truthers, ligesom andre troende kultmedlemmer, er til sidst blevet kedelige og forudsigelige. Mange debunkers er gået andre veje. Truthers har ingen nye facts, ingen rygende pistol, ingen ’Deep Throat’, og der er ingen der rigtig gider at gå i clinch med dem mere. Derfor kunne [Spike Lee, i sin kommende dokumentarfilm om 911](https://www.latimes.com/entertainment-arts/tv/story/2021-08-27/spike-lee-9-11-truthers-hbo-documentary), HBO, lægge en halv times uimodsagt tale til Richard Gage og hans konspirationsvrøvl. Kun i sidste øjeblik, efter protester på sociale medier, fjernede Lee dette interview fra filmen.

I konspirationsforskning ved vi at de der tror på den ene konspiration kan let blive lokket til andre konspirationer. En del Truthers, også [danske,](https://www.facebook.com/groups/DA911/) er også gået ind i QAnon universet og i anti-vaccinebevægelsen, som bl.a. påstår at Bill Gates vil indsætte en overvågnings chip når man får sprøjten. For de danske truthers, er en regering der løj om 911 også en regering der nu lyver om corona.

**Kedelig men farlig**

Konspirationsteorier tilbyder en heroisk søgning efter spor, efter hemmelige magter, og du er med på den rejse sammen med andre frelste. Konspiratoriske fællesskaber, kampen mod den onde elite, giver en ’mission’. Det er i en forsimplet verden, en verden uden tvivl. Og derfor er konspirationsteoretikkere enormt kedelige.

Men netop på grund af denne ensidighed er de også farlige. Den firkantede måde at tænke på kan føre til at folk bliver tiltrukket af endnu mere skadelige konspirationer med større konsekvenser, som vi har set det med QAnon, Covid-benægtelse, vaccine modstand, 5G overvågning, racisme, og den anti-semitisme der præger alle konspiratoriske miljøer. Konspirationsteorier trives både på den ekstreme højre fløj og på venstrefløjen, to verdener hvor der er simplistiske svar på komplicerede spørgsmål. Hvor der ikke er nogen tvivl om hvordan verden er, og hvordan den burde være.

Derfor er 911 konspiration så latterlig langt ude, på linje med holocaust benægtelse, fake moon landing og flat earth. I USA, Trumps konspiratoriske påstande om, at demokraterne stjal stemmerne fra ham, førte til det voldelige januar-angrebet på Kongressen. Det latterlige kan også være farligt hvis man ikke tager det på alvor.

Konspirationsteorierne trives fordi flere og flere er grundlæggende mistroiske over for autoriteter. Fordi vi søger fællesskaber der giver klar mening med livet. Denne klarhed kan være befriende, men også farlig. Bliver du smittet med Corona fra en der tror at vacciner er et komplot, ja, så er det konspirationsteorien der er årsagen.